Borša

Borša () je obec na Slovensku v okrese Trebišov. Obyvateľstvo obce je slovenskej a maďarskej národnosti. V obci sa nachádza renesančný kaštieľ, v ktorom sa narodil František II. Rákoci.

 Polohopis 
Borša svojím katastrom priamo hraničí s Maďarskom. Nachádza medzi hraničným priechodom do Maďarska (Slovenským Novým Mestom) a dedinou Viničky. Streda nad Bodrogom je od Borše vzdialená zhruba 3 km. Hraničný priechod do Maďarska je od obce vzdialený 4 km, hraničný priechod na Ukrajinu asi 50 km. 

 Prírodné podmienky 
Pri obci sa nachádza oblasť Lesík pri Borši, územie európskeho významu s druhým stupňom ochrany. Cez obec preteká rieka Bodrog.

 Symboly obce 
Podľa Heraldického registra  má obec tieto symboly prijaté 7. septembra 2001. Na erbe je poľnohospodársky motív podľa odtlačku pečatidla z prvej polovice 19. storočia.

 Erb 
V zelenom štíte v zlatom perlovcovom kruhu (43 periel) strieborné sklonené a odvrátené radlice - čerieslo a lemeš.

 Vlajka 
Vlajka má podobu štyroch pozdĺžnych pruhov zeleného, bieleho, žltého, zeleného v pomere 4:2:2:2. Vlajka má pomer strán 2 : 3 a ukončená je tromi cípmi, t. j. dvomi zástrihmi, siahajúcimi do tretiny jej listu.

 Obyvateľstvo 
V roku 1910 mala obec 783 obyvateľov, pri sčítaní v roku 2011 1 214 obyvateľov.

Počas vrcholiacej maďarizácie na začiatku 20. storočia sa v obci pri sčítaní obyvatelstva v roku 1910 na vtedajšiu otázku : ktorý jazyk najčastejšie, alebo najradšej používate, 778 zo 783 osôb vyjadrilo, že ovláda maďarsky jazyk. Čo žiaľ o vtedajšom národnostnom zložení obce dostatočne nehovorí.  Pri zatiaľ poslednom sčítaní v roku 2011 sa 644 obyvateľov prihlásilo ku slovenskej národnosti (53,0 %) a 545 k maďarskej (44,9 %).

 Kultúra a zaujímavosti  
 Pamiatky 
 Reformovaný kostol, jednoloďová románska stavba s polkruhovou apsidou a malou strešnou vežou pravdepodobne z 12. storočia. Pôvodným patrocíniom bolo Nanebovzatia Panny Márie. Je postavený z charakteristických opracovaných kamenných kvádrov, ktoré sú čiastočne prezentované na fasáde. Začiatkom 16. storočia prešiel gotickou úpravou. Od roku 1552 je kostolík reformovaný. Kostol postihli dva ničivé požiare, v rokoch 1865 a 1905, pri ktorom bola zničená vedľa stojaca drevená zvonica. Po obnove bola realizovaná súčasná strešná zvonica. V 30. rokoch kostolu hrozila radikálna prestavba, počítalo sa so zbúraním apsidy, no na zásah pamiatkarov k tomu nedošlo a kostol bol v roku 1936 obnovený. Posledná obnova sa uskutočnila v roku 1992. V interiéri sa nachádza drevená empora a kazateľnica umiestnená uprostred apsidy. Vo veži sa nachádza zvon z roku 1654 z dielne Geogia Wirda z Prešova. 
 Rákociovský kaštieľ, renesančná dvojpodlažná stavba na pôdoryse písmena U z druhej polovice 16. storočia. Stojí na mieste staršieho vodného hradu. V roku 1676 sa tu narodil František II. Rákoci. V interiérii sa nachádzajú miestosti s renesančnými klenbami. Okná na fasáde kaštieľa sú zdvojené s kamennými profilovanými osteniami a nadokennými rímsami. V okolí kaštieľa sa nachádzajú zvyšky vodnej priekopy a parku. Rekonštrukcia kaštieľa trvala vyše 20 rokov (stavebné povolenie bolo vydané v roku 2002). Obnovená pamiatka bola slávnostne uvedená do prevádzky až v júni 2021 za účasti prezidentov Zuzany Čaputovej a Jánosa Ádera z Maďarska. V auguste 2021 rekonštrukciu kaštieľa riadil László Diószegi, predseda Nadácie Lászlóa Telekiho. Rekonštrukcie vtedy získala od maďarskej vlády podporu vo výške 8,7 milióna eur. Slovenská strana investovala do veľkej rekonštrukcie len približne desaťtisíc eur.

 Rímskokatolícky kostol Nanebovzatia Panny Márie, jednoloďová neoklasicistická stavba s polkruhovým ukončením presbytéria a predstavanou vežou z roku 1936. Fasády kostola sú členené lizénovými rámami a polkruhovo ukončenými oknami so šambránami. Veža je ukončená korunnou rímsou s terčíkom a ihlancovou helmicou. 

 Návštevy osobností v obci 
V roku 2021 obec navštívila prezidentka republiky, Zuzana Čaputová, a dekádu slúžiaci prezident Maďarska, János Áder, aby otvorili vtedy zrekonštruovaný Rákociho kaštieľ. Do obce sa spomedzi politikov vrátil dňa 24. septembra 2025 aj premiér Róbert Fico, údajne zjedol hrozno, ktorým ho miestni pohostili namiesto chlebu so soľou, pretože Borša je vo vinohradníckej  tokajskej oblasti.

 Doprava 
Obec je dostupná vlakovou a autobusovou dopravou.  

 Občianska vybavenosť 
V obci je materská škôlka, základná škola, pošta, potraviny, priemyselný tovar, záhradkárstvo, kvetinárstvo, kaderníctvo, pohostinstvá rôznej cenovej skupiny. Zo sakrálnych stavieb sa v obci okrem reformovaného a rímskokatolíckeho kostola náchadza aj moderný gréckokatolícky chrám. 

 Šport 
V obci sa nachádza Futbalový Klub II. Rákoczi Ferenc Borša a stolnotenisový klub, ktorý hrá 3. ligu.

 Referencie 

 Iné projekty 

 Externé odkazy 

 Apsida.sk- profil románskeho kostola


Kategória:Obce okresu Trebišov